

***СОЦИО-ЕКОНОМСКА АНАЛИЗА ПОЉОПРИВРЕДЕ ОПШТИНЕ СМЕДЕРЕВСКА ПАЛАНКА***





**септембар, 2022**

1. **ЗАКОНСКИ И СТРАТЕШКИ ОВИР У ОБЛАСТИ ПОЉОПРИВРЕДЕ И РУРАЛНОГ РАЗВОЈА**

У Републици Србији је током последњих неколико година усвојен велики број докумената, стратегија и закона којима се регулишу значајна питања везана за пољопривреду и руралне средине, а који су од великог значаја за планирање мера на локалном нивоу.

* 1. **Закон о пољопривреди и и руралном развоју**

Законски оквир за област пољопривреде, водопривреде и шумарства постављен је кровним документом „Закон о пољопривреди и и руралном развоју“, који одређује врсту подстицаја у пољопривреди, циљеве, начине програмирања и реализације подстицаја, те инситуције у чијој је ово надлежности. Врсте подстицаја усвојени Законом су:

* непосредни подстицаји,
* тржишни подстицаји,
* структурални подстицаји.

Законом се дефинише и положај ЈЛС у подршци имплементацији пољопривредне политике, чиме се даје могућност јединицама локалне самоуправе да утврђују мере подршке за спровођење пољопривредне политике за подручје своје територије. Такође, дефинише се и Програм подршке за спровођење пољопривредне политике као основни инструмент за годишње планирање и распоређивање средства за спровођење пољопривредне политике који доноси надлежни орган јединице локалне самоуправе, уз претходну сагласност Министарства. Закон о подстицајима у пољопривреди и руралном развоју ("Сл. Гласник РС", Број 10/2013, 142/2014, 103/2015 и 101/2016) детаљно презентује све врсте подстицаја, њихове циљеве, повезаност са документима јавних политика као и са институцијама надлежним за њихову реализацију. Овим законом се прописује и методологија давања подстицаја од стане ЈЛС.

* 1. **Стратегија пољопривреде и руралног развоја Републике Србије за период 2014 - 2024. године**

На основу Закона о пољопривреди и руралном развоју МПШВ је израдило Стратегију пољопривреде и руралног развоја Републике Србије за период 2014 - 2024. године којом се одређују дугорочни правци развоја пољопривреде за период од најмање десет година. Наведени закон прописује доношење Националног програма руралног развоја за програмски период који не може бити дужи од седам година, у сврху реализације стратешких циљева прописаних Стратегијом пољопривреде и руралног развоја Републике Србије.

У складу са наведним документима доносе се годишње уредбе о расподели подстицаја у пољопривреди и руралном развоју у оквиру којихсу дефинисане и мере које су намењене развоју различитих сектора аграра. Стратегија је усвојена 2014. године, са следећим развојним циљевима:

* раст производње и стабилност дохотка произвођача;
* раст конкурентности уз прилагођавање захтевима домаћег и иностраног тржишта и техничко-технолошко унапређење сектора пољопривреде;
* одрживо управљање ресурсима и заштита животне средине;
* унапређење квалитета живота у руралним подручјима и смањење сиромаштва;
* ефикасно управљање јавним политикама и унапређење институционалног оквира развоја пољопривреде и руралних средина.

Реализацијом концепта одрживог развоја пољопривреде и остваривање постављених стратешких циљева постићи ће се интервенцијама у неколико приоритетних подручја деловања пољопривредне политике, као што су: 1. стабилизација дохотка пољопривредних произвођача; 2. финансирање пољопривреде и руралног развоја и управљање ризицима; 3. ефикасно управљање земљиштем и повећање доступности земљишних ресурса; 4. унапређење стања физичких ресурса; 5. унапређење система трансфера знања и развој људских потенцијала; 6. прилагођавање и ублажавање утицаја климатских промена; 7. технолошки развој и модернизација пољопривредне производње и прераде; 8. развој тржишних ланаца и логистичке подршке сектору пољопривреде; 9. заштита и унапређење животне средине и очување природних ресурса; 10. очување пољопривреде, природних и људских ресурса у ПОУРП; 11. диверзификација руралне економије и очување културне и природне баштине; 12. унапређење социјалне структуре и јачање социјалног капитала; 13. модернизација и прилагођавање органа и организација и законодавства; 14. унапређење квалитета и безбедности производа.

* 1. **ИПАРД програм Републике Србије 2014 - 2020**

ИПАРД II програм представља најзначајнији програм претприступне подршке руралном развоју и први документ из области пољопривреде и руралног развоја Републике Србије који је одобрен од стране свих чланица Европске уније. Главни циљ и сврха овог програма је да помогне пољопривредне произвођаче и прерађиваче, као и све становнике руралних подручја Републике Србије, да постепено подижу своје капацитете и потенцијале како би се благовремено и на прави начин, припремили за испуњавање европских стандарда и закона у области пољопривреде, прехрамбене индустрије и заштите животне средине.

Програм дефинише мере које ће омогућити финансијску подршку сектору примарне пољопривредне производње, сектору прераде и маркетинга пољопривредних производа, као и подршку диверзификацији економских активности у руралним областима Републике Србије. Приоритетни сектори за инвестирање су сектор млека, меса, воћа и поврћа и ратарства.

1. **СОЦИО ЕКОНОМСКА АНАЛИЗА ПОЉОПРИВРЕДЕ ОПШТИНЕ СМЕДЕРЕВСКА ПАЛАНКА**
   1. **ГЕОГРАФСКЕ КАРАКТЕРИСТИКЕ ОПШТИНЕ**

|  |
| --- |
| У североисточном делу Шумадије, некада прекривене густим листопадним шумама, налази се предео који је по реци што овим крајем протиче - добио назив Јасеница. Смедеревска Паланка заузима подручје које се, због близине ушћа ове реке у Велику Мораву, назива Доњом Јасеницом. Смедеревска Паланка, насеље на ушћу Кубршнице у Јасеницу, највеће место у Доњој Јасеници, економски је и културни центар, не само ближе, већ и шире околине. Подручје општине има равничарско-брежуљкасти карактер, са надморском висином од 95 до 297 метара.  Град је окружен углавном великим селима, од којих су многа, по свом изгледу и уређености, данас слична варошицама. Поменимо само Азању, некада највеће село на подручју бивше Југославије, Селевац и Кусадак, места у којима живи највећи број изванградског становништва са територије паланачке општине.  Пораст броја становника бележи се од 1895. када је овде живело близу 35 хиљада људи. У току последње деценије двадесетог века, додуше, било је мањих миграција становништва, али се данашњи број становника углавном одржава, још од 1970. године. Приближно једнак број житеља овог краја живи у граду и околним селима.  Иако се у селима већина становништва и даље бави пољопривредом, као примарним или помоћним занимањем, све чешће људи који раде у граду граде куће и живе у селима. Томе је, сигурно, допринело и обнављање путне мреже, односно урбанизација села, од којих у многима постоји инфраструктура као и у градској средини. Глибовац и Придворице су села најближа граду, у чије средиште воде, у ствари, продужене градске улице, тако да ће ова места веома брзо постати приградска насеља.  Селевац, Азања и Кусадак су велика села, у којима је обитавало више хиљада становника још од 19. века. У овим срединама негују се мале локалне особености, које свако од поменутих села чине аутентичним и препознатљивим. |

* 1. **КЛИМАТСКЕ КАРАКТЕРИСТИКЕ**

Подручје општине има равничарско-брежуљкасти карактер, са надморском висином од 95 до 297 метара. Град и околина налазе се у умерено-континенталном климатском појасу, у релативно благом поднебљу, у коме се јасно разликују четири годишња доба. Рана пролећа и касне јесени су кишовита раздобља, док су лета и почеци јесени прилично суви. Зиме не обилују снегом, али се зато снежни покривач дуго задржава и његово је отапање постепено. Просечна количина падавина која падне на територији општине износи од 620-650mm. Највише се излучују у мају и јуну, када су усевима најпотребније, а најмање у августу и почетком јесени у септембру и октобру. Најчешће дувају северозападни и југоисточни ветар иако су у току године честе и тишине. Овај рејон је карактеристичан јер га одликује и веома јака кошава.

* 1. **ПЕДОЛОШКЕ И ГЕОЛОШКЕ КАРАКТЕРИСТИКЕ**

У општини Смедеревска Паланка заступљена су два основна типа земљишта, и то: смоница и гајњача. Оба типа земљишта су високопродуктивна и заузимају преко 80% површине земљишта. Неплодних земљишта на подручју општине нема, осим изолованих влажних површина која се могу мелиорисати. Пољопривредне културе су далеко највише заступљене на земљишту III и IV бонитетне класе (укупно 60,67% од укупне површине земљишта), а практично је заступљено шест класа, док су VII и VIII класа занемарљиве.

У геолошкој грађи терена Смедеревске Паланке, учествују седиментне творевине панонске и квартарне старости, које су представљене седиментима плеистоценске и холоценске старости. У оквиру панонских седимената издваја се терен изграђен од песковитих кречњака, песковитих глина, као и пескова и пешчара. Квартарне творевине највећим делом изграђују терен у Азањској потолини и њеној околини, и то плеистоценске (зелено- плаве, шљунковите, песковите глине, глиновити песак и копнени лес), и холоценске (пролувијалне и делувијалне творевине, као и падинске лесоиде) старости.

* 1. **ХИДРОЛОШКИ РЕСУРСИ**

Кроз подручје општине Смедервска Паланка протичу три реке Јасеница, Кубршница и Велики Луг. Токови ових река су у целини регулисани на територији Општине. Регулацијом и преграђивањем токова река и потока створена су четири акумулациона језера: Кудреч I и II, Пиносавско у Кусатку и Влашкодолско. Јасеница је највећа и најзначајнија река. Извире на планини Рудник, под Великим Штурцем (1132 m), са дужином тока 69 km, и површином сливног подручја од 1377 km2. Кубршница је друга река по дужини, и највећа притока Јасенице. Извире под планином Букуљом и тече кроз град Аранђеловац где има регулисан ток. Дужина тока износи 41 km, а површина слива 742,5 km2. На ширем подручју општине налази се и неколико значајних хидрографских појава међу којима је најзначајнији извор минералне воде и два извора термоминералне воде на Кисељаку, који се налази на левој обали реке Кубршнице. Осим овог, постоји још неколико извора који су каптирани, као код села Водице и Церовац.[[1]](#footnote-1)

* 1. **БИОДИВЕРЗИТЕТ**

Смедеревска Паланка спада у шумом најсиромашније крајеве Републике Србије, јер се под шумом налази само око 5% територије. Најзначајнија је шума Микуља са 130 ha, која се налази на надморској висини од 110-200 m. Најзаступљеније врсте су храст, буква, граб, дрен, топола и др. Карактеристичне животиње за ово подручје су срне, лисице и зечеви, потом јаребице, препелице и фазани. Битно обележје представља и рибља фауна (шаран, сом, клен...).

* 1. **РЕЉЕФ**

Рељеф општине Смедеревска Паланка је равничарско-брежуљкастог карактера. Главне елементе чине површи и речне долине, док планина нема, али је оивиченa брежуљцима који представљају крајње обронке шумадијских планина. Надморска висина креће се од 95м до 287м. У средњем и југозападном делу oпштине доминирају долине река Јасенице, Кубршнице и Великог Луга.

Јужно и југоисточно од долине Јасенице пружају се обронци планине Рудник. У југозападном делу oпштине, између долина Јасенице и Кубршнице, спуштају се обронци планине Венчац. Северно од долине Јасенице смештена је широка таласаста зараван Азање флувијалног порекла, чијом се источном ивицом пружа Голобочко побрђе којим се Доња Јасеница одваја од Поморавља.

На северу општине налази се речна долина Коњске реке која представља границу са општином Смедерево. У општини преовлађују јужне експозиције терена, које су погодне за развој пољопривреде, али и за становање. Око 95% општине има нагиб до 5%, док само 1% територије има већи нагиб од 15%.[[2]](#footnote-2)

* 1. **ДЕМОГРАФСКЕ КАРАКТЕРИСТИКЕ И ТРЕНДОВИ**

На територији општине према званичном попису становништва из 2011. године живело је 50.284 становника, од чега 26.683 или 53,06% у руралном подручју. У односу на 2002. годину број становника је смањен за готово 11%. Према проценама броја становника у 2021. години на територији општине живело је 43.535 становника, што указује на смањење броја становника за 6.749, што за релативно кратак временски период предствља значајно смањење броја становника.

Графички приказ кретања броја становника у периоду од 1948. до 2041. године

Извор: Републички завод за статистику (\* процена за 2021. и 2041. годину)

Смањење броја становника је резултат неповољног односа наталитета и морталитета, миграције становништва у иностранство и одлазак младих у веће градске центре. Популационо највеће насеље је Смедеревска Паланка (око 25.000), потом села Кусадак (5.500), Азања (4.700), Селевац (3.800), итд.. У општини је присутна равномерна заступљеност полова, уз нешто већи број жена.

Тренд опадања броја становника започео је 80-тих година прошлог века и према проценама Републичког завода за статистику наставиће се и у наредним годинама, тако да се 2041. године очекује смањење броја становника на око 36.920. У односу на последњи званични попис становништва из 2011. године представља очекивани пад од скоро 30% .

Без обзира на претпоставку релативно повољних околности за економски опоравак у наредне две деценије, требало би имати у виду да то не би значило истовремено и демографски опоравак. Демографски процеси су дугорочни и последице претходних популационих кретања и не могу бити преко ноћи избрисане. Основна демографска извесност овог сценарија – наставак депопулације и старења, је значајно детерминисана досадашњим демографским кретањима, али процес може бити успорен и створити основу да се у даљој будућности створе предуслови за демографски опоравак.

Графички приказ: Број становника у урбаним и руралним срединама од 1948. до 2011. год.

Извор: Републички завод за статистику

Посматрајући кретање броја становника од 1948. године уочава се да пораст становништва константно бележи једино општински центар Смедеревска Паланка и приградско насеље Водице, док се у осталих 16 руралних насеља општине бележи опадање броја становника. У општинском центру живи готово половина становништва општине (48%), што је на нивоу просека централног дела Републике Србије.

Просечно општинско насеље је аграрног карактера (укупно 11 насеља има преко 50% активног становништва запосленог у примарном сектору делатности). Мањи број насеља је мешовитог типа: Ратари, Придворице, Мала Плана и Водице (од 25 до 50% активног становништва запосленог у примарним делатностима). Најмањи је број насеља са мање од 10% становништва запосленог у примарном сектору делатности, и то свега 3 насеља: Глибовац, Кусадак и Смедеревска Паланка као општински центар са највећим бројем становништва запосленог у секундарном и терцијарном сектору делатности (индустријско-услужни тип насеља).[[3]](#footnote-3)

|  |  |
| --- | --- |
|  | |
| Старосна структура становништва општине показује да је 2011. године највећи број становника имао између 40 и 59. година и њих је скоро 30%. Према бројности становништво између 20 и 39 година старости чинило је скоро 25%. Чињеница да је више од половине становништва (26.905) у најпродуктивнијем животном периоду је довољан предуслов да се пољопривреди и руралном развоју посвети посебна пажња у средњорочном и дугорочном планирању на нивоу општине. | Графички приказ: Старосна структура становништва |

* 1. **ПОЉОПРИВРЕДНА ПОВРШИНА**

Пољопривредна делатност представља један од носилаца развоја oпштине Смедеревска Паланка. Од укупне површине општине пољопривредне површине су 2005. године заузимале 37.314 hа, односно 88.49%.

Табела. Коришћено пољопривредно земљиште на територији општине Смедеревска Паланка (ха)

|  |  |  |  |  |  |  |  |
| --- | --- | --- | --- | --- | --- | --- | --- |
| Год. | Број  газдинстава | Коришћено пољопривредно земљиште | Оранице и баште | Ливаде и пашњаци | Воћњаци | Виногради | Остало |
| 2012 | 6 698 | 27 782 | 23 803 | 2 001 | 1 484 | 221 | 272 |
| 2018 | 6 199 | 31 751 | 27 541 | 1 927 | 1 781 | 226 | 276 |

Извор: Републички завод за статистику

Према подацима пописа пољопривреде из 2012. године расположиво пољопривредно земљиште пољопривредних газдинстава је 28.830 ха, од којег је коришћено пољопривредно земљиште на 27.782 ха, што је 96.36%. Наведени податак јасно указује на значај пољопривредне производње за становништво руралних подручја општине.

|  |  |
| --- | --- |
| Графички приказ степена коришћења пољопривредног земљишта | Графички приказ структуре коришћења пољопривредног земљишта |
|  |  |

Ако посматрамо структуру коришћеног пољопривредног земљишта, у 2012. години доминирале су површине под ораницама и баштама са 23.803 хектара, односно 85,68%, док су знатно мање површине под ливадама, пашњацима и воћњацима. Виногради процентуално заузимају само 0,8% коришећног пољопривредног земљишта, међутим имајући у виду укупне површине од 226 хектара, може се рећи да на територији општине постоји значајна производња грожђа и вина. Најзначајнији произвођачи вина су Винарија Деспотика са око 10 хектара и Подрум Маџић са око 2 хектара под виноградима.

Графички приказ: Број газдинстава према величини коришћеног пољопр. земљишта

Највећи број газдинстава користи између 2 и 5 хектара пољопривредног земљишта и таквих газдинстава је 2.342, односно 37,39%. Приметно је и значајно учешће пољопривредних газдинстава између 1 и 2 хектара коришћеног пољопривредног земљишта и њих је укупно 1.279, односно 20,42%, и газдинстава између 5 и 10 хектара којих је 18,82%.

Газдинстава са коришћеним пољопривредним земљиштем испод 1 хектара и оних без земљишта је око 23%. У последњих 10 година приметан је пораст газдинстава која обрађују више од 30 и више хектара, с тим да постоји и знатан број газдинстава на територији општине која обрађују 50 и више хектара.

Наводњавање пољопривредних површина има пресудну улогу у осигурању високих и квалитетних приноса, па чак и на наведеним малим парцелама каквих је највише у оквиру пољопривредних газдинстава.

Табела. Наводњавано земљиште према категоријама коришћења у пољопривредној 2011/2012.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Наводњавано земљиште | | Оранице и баште | | Воћњаци | | Виногради | | Ливаде и пашњаци | | Остали стални засади | |
| ПГ | Укупно ха | ПГ | ха | ПГ | ха | ПГ | ха | ПГ | ха | ПГ | ха |
| 100 | 123 | 63 | 36 | 35 | 78 | 3 | 0 | 4 | 3 | 5 | 5 |

Извор: Републички завод за статистику

|  |  |
| --- | --- |
| Графички приказ односа наводњаваних и коришћених пољопривредних површина | Графички приказ структуре наводњаваних коришћених пољопривредних површина |
|  |  |

На територији општине Смедеревска Паланка наводњава се укупно 123 хектара, односно само 0,44 % укупно коришћеног пољопривредног земљишта. Последњих година, обзиром да је повећан број засада воћарских култура како и гајених повртарских култура у заштићеном простору знатно је повећан и проценат наводњавања. Од укупно наводњаваних површина наводњава се 36 хектара ораница и башти (29,51 % укупно наводњаваних површина), 78 хектара воћњака (63,93 % укупно наводњаваних површина), 3 хектара ливада и пашњака (2,46 % укупно наводњаваних површина) и 5 хектара осталих засада. Приметно је да се у 2012. години није наводњавао нити 1 хектар винограда.

* 1. **ПОЉОПРИВРЕДНА ГАЗДИНСТВА**

Према резултатима Пописа пољопривреде из 2012. године на територији општине Смедеревска Паланка евидентирано је 6.698 пољопривредних газдинстава, док је према проценама у 2018. години тај број износио 6.199. Навадени подаци показују смањење броја пољопривредних газдинстава за 7,45%, што је највероватније последица неповољних демографских кретања, пре свега миграција ка већим градовима и ЕУ.

|  |  |
| --- | --- |
| Највећи број пољопривредних газдинстава има једног до два члана газдинства који обављају пољопривредну делатност и њих је 60,90% од укупног броја газдинстава.  Газдинства са три до четири члана у укупном броју газдинстава учествују са 33,05%, док домаћинства са 5 или 6 чланова имају знатно мање учешће од 5,62%. Пољопривредне активности на породичном пољопривредном газдинству обављају искључиво чланови породице и рођаци док стално запослених у оквиру ове категорије газдинства готово и да нема. |  |

Табела: Управљачка структура пољопривредних газдинстава према полу и годинама старости

|  |  |  |  |  |  |  |  |
| --- | --- | --- | --- | --- | --- | --- | --- |
| Година | Број газдинстава | Мушкарци | Жене | Година | Број газдинстава | Мушкарци | Жене |
| До 25 | 36 | 35 | 1 | 45-54 | 1362 | 1270 | 92 |
| 25-34 | 253 | 233 | 20 | 55-64 | 2206 | 1966 | 240 |
| 35-44 | 765 | 720 | 45 | 65 и више | 2125 | 1725 | 400 |

Извор: Републички завод за статистику

|  |  |
| --- | --- |
| Графички приказ: Управљачка структура газдинстава према полу и старости | |
|  | |
|  |  |

Уколико се посматра управљачка структура газдинстава према старости и полу може се закључити да највише мушкарци старосног доба од 55 и више година управљају газдинством и доносе кључне одлуке и њих је готово 64%. Укупно 88,17% мушкараца односно само 11,83% жена управља пољопривредним газдинством.

Када је у питању обученост из области пољопривредне производње највећи део менаџера газдинстава има само пољопривредно искуство стечено праксом, њих 62,47%, док око 3% има стечено средње и високо стручно образовање из области пољопривреде.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Табела. Ниво обучености менаџера газдинства   |  |  |  | | --- | --- | --- | | **Ниво обучености** | **Број газдинстава** | | | Општина Смедеревска Паланка | Подуна-вски округ | | Само пољопривредно искуство стечено праксом | 1625 | 16711 | | Kурсеви из области пољопривреде | 21 | 201 | | Пољопривредна  средња школа | 63 | 256 | | Друга средња школа | 429 | 6636 | | Пољопривредна  виша школа и факултет | 22 | 225 | | Друга виша школа  или факултет | 101 | 1199 | | Похађали курсеве  из области пољопривреде 2012. | 68 | 528 |   Извор: Републички завод за статистику |

Упоређујући ове податке са градовима и општинама сличних величина из Централне Србије, броја становника и пољопривредних газдинстава, могу се извући закључци да су проценти на приближно истом нивоу.

Пољопривредну средњу школу, вишу или факултет из области пољопривреде углавном има између 2,5 и 3,5 % носилаца пољопривредних газдинстава, док је највећи број носилаца газдинстава који имају само пољопривредно искуство стечено праксом.

* 1. **ВОЋАРСТВО И ВИНОГРАДАРСТВО**

У погледу воћарства и виноградарства, овај крај представља наставак шумадијске и подунавске воћарско-виноградарске зоне. Воћњаци се налазе обично на гајњачама и то на присојним странама. Често се срећу у оквиру насељених изграђених зона атара, где се воће гаји за подмиривање потреба становништва, док се за производњу тржишних вишкова, за потребе агроиндустрије гаје на већим плантажама ван грађевинског ткива (Влашки До и Мала Плана).

Од укупно 1.484 хектара под воћем, плантажни засади заузимају 1.089 хектара, што је чак 73,83% од укупних површина под воћем. Наведени податак показује значај воћарства за пољопривредне произвођаче и опредељеност ка интензивном воћарству.

Табела. Површине под воћним врстама на територији Подунавског округа (ха) – 2012. година

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Округ/  Град/  Општина | ПГ | Воћне врстe, ha | | | | | | | | | | |
| укупнo | јабуке | крушке | брескве | кајсије | вишње | шљиве | ораси | лешни  ци | остало | бобич. воће укупно |
| Подунавски округ | 6813 | 6294 | 1651 | 203 | 2173 | 297 | 653 | 785 | 119 | 38 | 329 | 44 |
| Велика Плана | 1370 | 398 | 45 | 27 | 24 | 22 | 45 | 147 | 47 | 13 | 23 | 4 |
| Смедерево | 2912 | 4412 | 1340 | 87 | 1961 | 234 | 183 | 333 | 26 | 10 | 212 | 27 |
| Смедеревска Паланка | 2531 | 1484 | 266 | 89 | 188 | 41 | 425 | 305 | 46 | 16 | 94 | 13 |

Извор: Републички завод за статистику

Упоређујући укупне површине под засадима воћа на нивоу Подунавског управног округа, може се извући закључак да се на територији општине Смедеревска Паланка налази 23,58% површина под воћем.

|  |
| --- |
| Графички приказ: Површине под воћним врстма на територији општине Смедеревска Паланка |
|  |

У структури површина вишегодишњих засада од воћарских култура издвајају се засади вишње, шљиве, јабуке и брескве (велике плантаже у атару села Баничина).

Према попису пољопривреде из 2012. године 2.531 газдинство има 1.484 ха воћа што указује да је просечна површина под воћем по газдинству око 0,6 хектара, што је око просека посматрајући Централну Србију.

Виногради су заступљени на смоницама. Винова лоза се гаји углавном за потребе становништва, о чему сведоче и мали приноси од 0.6kg по чокоту. Веће плантаже винограда налазе се у атарима села Голобок, Мала Плана, Грчац и северним деловима Смедеревске Паланке, где се налазе и највеће винарије на територији општине и које су носиоци развоја виноградарства и производње вина.

* 1. **СТОЧАРСТВО**

Сточарство представља значајну грану, нарочито за поједина насеља којима ова грана представља основни извор прихода. На територији општине током претходних неколико деценија било је развијено свињарство и посебно тов јунади о чему сведоче постројења на атарима сеоских насеља за прераду сточних производа и фарме које указују на организоване форме бављења сточарством (Селевац, Башин, Грчац, Азања, Глибавац, Баничина). Колики је значај сточарства за пољопривреднике општине Смедеревска Паланка, показује податак да је на територији општине било у 2012. години готово 50% свих грла говеда и оваца у односу на читаву територију Подунавског округа.

Табела. Преглед сточног фонда на територији општине Смедеревска Паланка

|  |  |  |  |
| --- | --- | --- | --- |
| Година | **Говеда** | **Свиње** | **Овце** |
| укупно | укупно | укупно |
| 2012 | 10299 | 39112 | 17409 |
| 2018 | 11466 | 31599 | 14704 |

Извор: Републички завод за статистику

Графички приказ: Упоредни преглед сточног фонда за 2012. и 2018. годину

Сточни фонд у 2012. години обухватио је 10.299 говеда, 17.409 оваца, 39.112 свиња. Према проценама РЗС у периоду до 2018. године дошло је до повећања бројности у говедарству, док је дошло до смањења у броју свиња за приближно 20% и броја оваца за 16%. Имајући у виду тренутно стање у сточарству, процене су да се сточни фонд у периоду од 2019. до 2022. године готово преполовио у односу на процењене податке из 2018. године.

* 1. **РАТАРСТВО И ПОВРТАРСТВО**

За развој ратарских култура користе се квалитетна земљишта на блажим нагибима територије општине. Најплодније земљиште се налази у алувијалним равнима река, али је због плављена његова употреба ограничена. Најзначајније културе жита које се гаје су кукуруз и пшеница. У последњих неколико година запажено је да се смањују површине под пшеницом на рачун крмног биља и гајења уљаних култура, сунцокрета и уљане репице, пре свега због производње хране у сектору сточарства.

|  |  |
| --- | --- |
| Жита се гаје на 18.105 хектара, односно 76,1% укупних површина под ораницама. Производња жита интензивнија је у северном делу, у азањској заравни и на север до долине Коњске реке, као и у насељу Селевац. Због тога су у ова два насеља изграђени млинови. Крмно биље се 2012. године гајило на површини од 4.492 хектара, односно на 18,88% од укупних ораничних површина. |  |

Приноси пшенице задовољавају потребе сеоских домаћинстава, а у сеоским насељима Азањи и Селевцу производе се тржишни вишкови.

Повртарство је развијено углавном на очуваним гајњачама и алувијалним смоницама, односно повртарске културе се гаје на најквалитетнијем расположивом земљишту паланачких насеља. Производе се како за потребе становништва тако и за потребе индустријско-прерађивачког комплекса „Воћар“, који врши прераду поврћа. Поврће се гаји на мање од 1% ораничних површина. Значајна је производња кромпира, где се приноси константно повећавају, док је производња пасуља мања. Индустријско биље се гаји углавном за подмиривање локалних потреба на површини од 3.5% ораничних површина.

* 1. **ПОЉОПРИВРЕДНА МЕХАНИЗАЦИЈА И ОБЈЕКТИ**

Према резултатима пописа пољопривреде из 2012. године на територији општине Смедеревска Паланка, било је 4.861 двоосовинских трактора и 477 комбајна. Наведена механизација била је у случају трактора у 96% старости преко 10 година, док је код комбајна тај проценат износио 99% у наведеној години.

Степен коришћења објеката за смештај стоке је врло неуједначен и зависи од степена специјализације и величине стада, при чему је код говеда износио 33%, а код објеката са смештај свиња 41,67%. Процене су да је због смањења бројности грла у последње 2 године, степен коришћења објеката током 2022. године на знатно нижем нивоу од нивоа из 2012. године

* 1. **ИНСТИТУЦИОНАЛНА ПОДРШКА**

Тренутно, постоји пет земљорадничких задруга и свега два пољопривредна предузећа. Од свих земљорадничких задруга паланачке општине најпознатија, најорганизованија и водећа задруга је „Земљорадничка задруга Азања“. Једна је од првих задруга у Србији, настала је у месту Азања, недалеко од Смедеревске Паланке. Некада је бројала више од 1.000 коопераната и 250 запослених. Поред наведене задруге на територији општине функционише и „Земљорадничка задруга Липовац“ из села Баничани која се бави воћарском производњом.

Поред задруга, пољопривредном производњом и прерадом баве се и неколико предузећа и то „Воћар-Паланка“, „Месопромет“ и „Воћар-Стефко“. "Воћар-Паланка" је фабрика за прераду воћа и поврћа датира још од 1959. године са годишњим производним капацитети од 4000 тона прерађеног воћа и поврћа. „Воћар-Стефко“ се такође бави прерадом воћа и поврћа са производним програмом мешаних мармелада, биоферментисаних сокова и конзервираног воћа и поврћа.

У сектору живинарства посебно треба истаћи предузећа “Микрос Унион” и „Робинс“. Предузеће “Микрос Унион” у Селевцу, је један од највећих произвођача јаја у земљи. Kапацитет фарме је близу 200.000 кока носиља, а годишње производе и испоручи 60 милиона јаја. Основна делатност предузећа „Робинс“ из Глибовца код Смедеревска Паланке је производња једнодневних товних пилића. Kапацитет инкубаторске станице је преко 400.000 уложених јаја недељно (преко 20.000.000 годишње).

Постојећих складишних капацитета готово да нема. Познато је да се на атару Малe Планe налази магацин у власништву ПИК „Шумадија“ који већ дуже време није у функцији. За разлику од почетка претходне деценије, у последњих неколико година отворен је велики број пољопривредних апотека и 10 откупних станица за житарице.

Веома значајно за развој пољопривреде овог краја је што се на територији општине налази Институт за повртарство. Истраживачки програм Института усмерен је на добијање оплемењених и отпорнијих повртарских врста на болести, штеточине и друге патолошке агенсе, добијајући тако хибридне сорте намењене домаћем и страном тржишту. Институт представља водећу научну и истраживачку установу из ове области у нашој земљи.[[4]](#footnote-4)

1. **ПОДРШКА ЛОКАЛНЕ САМОУПРАВЕ ИНВЕСТИЦИЈАМА У ПОЉОПРИВРЕДИ**

Програмом подршке за спровођење пољопривредне политике и политике руралног развоја за територију општине Смедеревска Паланка утврђују се мере, односно намена и начин коришћења средстава.

Потенцијални корисници мера подршке су регистрована пољопривредна газдинства са територије општине са активним статусом у складу са Правилником о упису у регистар пољопривредних газдинстава и обнови регистрације, удружења грађана, предузетници и правна лица.

Табела: Преглед издвајања у преходне 2 године за Програм подршке за спровођење пољопривредне политике и политике руралног развоја

|  |  |  |  |
| --- | --- | --- | --- |
| **Општина Смедеревска Паланка** | | | |
| Година | Буџет локалне самоуправе | Реализована средства за пољопривреду и рурални развој | % издвајања за пољопривреду и рурални развој |
| 2020 | 1.118.245.000 | 2.972.482 | 0,27 |
| 2021 | 1.421.162.000 | 2.282.315 | 0,16 |

Посматрајући период од последње 2 године, средства која су реализована на основу Програма подршке за спровођење пољопривредне политике и политике руралног развоја варирају од највише 0,27% у 2020. години до 0,16% издвајања за пољопривреду и рурални развој у 2021. години у односу на буџет локалне самоуправе.

Наведени подаци показују да су процентуална издвајања за пољопривреду далеко испод просечних издвајања општина сличних величина и карактеристика, које издвајају за пољопривреду између 1,5 и 2% од годишњег буџета. Препорука је да се на основу детаљније анализе потреба пољопривредних произвођача, повећа издвајање за реализацију Програма подршке за спровођење пољопривредне политике и политике руралног развоја у наредним годинама на минимум 1,5% од укупног буџета општине.

1. **ЛОКАЛИЗАЦИЈА ЦИЉЕВА ОДРЖИВОГ РАЗВОЈА**
   1. **Допринос остваривању циљева Агенде 2030**

|  |
| --- |
| **Преговарачко поглавље са Европском Унијом** |
| Поглавље број 11 - Пољопривреда и рурални развој |
| Поглавље 12 - Сигурност хране, ветеринарска и фитосанитарна политика |
| Поглавље број 20 - Предузетништво и индустријска политика |

|  |  |  |
| --- | --- | --- |
| **Допринос ЦОР - Агенда 2030** | | |
| **Циљ** | **Показатељи** | **Предлог локализованог показатеља** |
| **2.3** До 2030. удвостручити пољопривредну продуктивност и приходе малих произвођача хране, а посебно жена, аутохтоних народа, породичних пољопривредних произвођача, сточара и рибара, кроз безбедан и једнак приступ земљишту, другим производним ресурсима и подацима, сазнањима, финансијским услугама, тржиштима и могућностима за остваривање додатне вредности, односно за запошљавање ван пољопривреде | За 2.3. не постоји бројчани показатељ за Србију[[5]](#footnote-5)  2.3.1. Обим производње по јединици радне снаге по врстама пољопривредног/пасторалног/шумарског предузећа  2.3.2 Просечни приход малих произвођача хране, према полу и староседелачком статусу. | 2.3.1.  Обим производње по јединици радне снаге по врстама РПГ  2.3.2.  Укупна економска величина газдинстава по ЈЛС и изведена просечна вредност по газдинству  Подаци су доступни за 2018. годину у бази података РЗС. |
| **2.4.** До 2030. обезбедити одрживе системе за производњу хране и применити отпорне пољопривредне праксе за повећање продуктивности и производње, које помажу у одржавању екосистема, које јачају капацитет за прилагођавање климатским променама, екстремним временским условима, сушама, поплавама и осталим катастрофама, и које прогресивно побољшавају квалитет земљишта и тла | За 2.4. не постоји бројчана вредност показатељ за Србију[[6]](#footnote-6)  Удео пољопривредног земљишта под продуктивном и одрживом пољопривредом  Глобални показатељ није још довољно дефинисан. | 2.4. Број хектара и пољопривредних домаћинстава на којим се спроводе мере и методи климатски паметне пољопривреде |
| **2.5.** До 2020. одржавати генетску разноликост семена, култивисаних билјака и узгајаних и домаћих животиња, односно њихових сродних дивлјих врста, између осталог и преко правилно вођених и разноврсних банака семена и билјака на националним, регионалним и међународном нивоу, и обезбедити приступ користима, односно правично и равноправно делјење користи које проистичу из коришћења генетских ресурса и са њима повезаних традиционалних облика знања, а према међународном договору. | 2.5.1 а . Број биљних генетских ресурса за храну и пољопривреду обезбеђен у објектима за средњорочну или дугорочну конзервацију | 2.5. Број мера и корисника везаних за очување биљних и животињских генетских ресурса |
| **2.а.** Повећати инвестирање, укључујући кроз побољшану међународну сарадњу, у руралну инфраструктуру, пољопривредна истраживања и саветодавне услуге, развој технологије и банака биљног и сточног генетског материјала како би се унапредили пољопривредни производни капацитети у земљама у развоју, а посебно у најмање развијенијим земљама | 2 .а .1 Индекс државних расхода усмерених на пољопривреду[[7]](#footnote-7)  2.а.2 Укупни званични токови средстава (званична развојна помоћ плус остали званични токови) у сектор пољопривреде | 2.а. Индекс расхода ЈЛС усмерених на пољопривреду |
| **5.а.** Спровести реформе како би жене добиле једнака права на економске ресурсе, као и приступ власништву и контроли над земљиштем и осталим облицима својине, финансијским услугама, наследству и природним ресурсима, у складу са националним законима | 5.а.1 (а)  Удео пољопривредног становништва које има власништво или обезбеђена права на пољопривредном земљишту, према полу; и (б) удео жена међу власницима или носиоцима права на пољопривредном земљишту, према врсти власништва или права | 5.а. Удео жена носиоца РПГ  Подстицајне мере према женама носиоцима РПГ. |
| **9.1.** Развити квалитетну, поуздану, одрживу и отпорну инфраструктуру, укључујући регионалну и прекограничну инфраструктуру, како би се подржали економски развој и људско благостање, са фокусом на јефтином и једнаком приступу за све. | 9.1.1 Удео руралног становништва које живи у кругу од 2 км од пута који је функционалан током целе године | 9.1.1.  Укупно километара асфалтираних путева у руралним срединама |
| **15.1.** До 2020. осигурати очување, обнову и одрживо коришћење копнених и унутрашњих слатководних екосистема и њиховог окружења, посебно шума, мочварног земљишта, планина и исушеног земљишта, у складу са обавезама према међународним споразумима. | Индикатор 15.1.1 Површина под шумама као удео у укупној копненој површини | 15.1.1. Површина под шумама у ЈЛС |
| **Потциљ 15.2.** До 2030. промовисати имплементацију одрживог управљања свим врстама шума, зауставити крчење шума, обновити уништене шуме и повећати пошумљавање на глобалном нивоу. | 15.2.1а Напредак ка одрживом управљању шумама: Годишња нето стопа промене шумског подручја. | 15.2.1а Напредак ка одрживом управљању шумама:  Годишња нето стопа промене шумског подручја. |

* 1. **Допринос остваривању циљева националних планских докумената**

|  |  |  |
| --- | --- | --- |
| **Стратегија пољопривреде и руралног развоја Републике Србије за период 2014. до 2024. године** | | |
| **Приоритетно подручје** | **Оперативни циљеви** | **Предлог локализованог показатеља** |
|  |  |  |
| **Приоритетно подручје 2.**  Финансирање пољопривреде и руралног развоја и управљање ризицима | 2.2. повећање броја корисника и обима расположивог финансијског капитала намењеног развоју пољопривреде и руралних подручја | * Укупна средства за пољопривреду и рруалн иразвој на годишњем нивоу опредељена од стране ЛС |
| **Приоритетно подручје 3.**  Ефикасно управљање земљиштем и повећање доступности земљишних ресурса | 3.1. већи степен коришћења пољопривредних површина; | * Проценат коришћења пољопривредног земљишта у односу на укупно расположиво пољоприврдно земљиште |
| 3.2. повећање земљишног поседа и укрупњавање парцела; | * Просечна величина коришћеног пољопривредног земљишта по једном газдинству |
| **Приоритетно подручје 4.**  Унапређење стања физичких ресурса | 4.1. техничко-технолошка модернизација објеката и опреме | * Већа искоришћеност капацитета постојећих објеката (%) * Укупна површина новоизграђених објеката * Број набављене опреме и механизације |
| 4.2. повећање сточног фонда, побољшање расне структуре стада и боља искоришћеност генетичког потенцијала домаћих животиња | * Бројност сточног фонда * Укупан број набављених нових квалитетних грла * Бројност грла аутохтоних раса у сточарству |
| 4.3. повећање површина под вишегодишњим засадима (плантажним и матичним засадима) | * Укупно хектара нових вишегодишњих засада воћа * Укупно хектара нових вишегодишњих засада винове лозе * Укупно хектара савремених плантажних вишегодишњих засада |
| 4.4. прилагођавање сортимента воћака и винове лозе производним условима и унапређење технологије производње | * Препоруке за рејонизацију воћарских и виноградарских подручја општине * Укупно хектара нових бољих биљних сорти прилагођених климатским променама |
| **Приоритетно подручје 5.**  Унапређење система трансфера знања и развој људских потенцијала | 5.1. побољшање образовне структуре радне снаге на пољопривредним газдинствима; | * Број организованих тренинга из различитих области руралне економије * Укупан број полазника обука чланова ПГ |
| 5.2. јачање и реорганизација институционалних капацитета; | * Број обука за чланове удружења пољопривредника * Број обучених кадрова из одељења за пољопривреду ЛС |
| **Приоритетно подручје 6.**  Прилагођавање и ублажавање утицаја климатских промена | 6.2. унапређење и прилагођавање технологије производње; | * Број газдинстава који примењују нове технологије и праксе које доприносе смањењу утицаја глобалног загревања |
| 6.4. јачање свести о климатским променама, њеним последицама и потребама њиховог решавања. | * Број едукација организованих за ПГ, правна лица из сектора аграра, удружења и представнике ЛС |
| **Приоритетно подручје 7.**  Технолошки развој и модернизација пољопривредне производње и прераде | 7.1. унапређење технологије и ефикаснији систем преношења искуства и иновација; | * Број подржаних инвестиција у сектор прераде пољопривредних производа * Број одобрених пројеката у оквиру ЕУ или националних програма дизајнираним за побољшање квалитета пољопривредних производа и производних процеса. |
| 7.2. креирање нових знања, технологија, производа и услуга прилагођених локалним условима; | * Број нових производа добијених од локалних сировина (вино, ракија, млечни производи,...) * Број развијених кратких ланаца снабдевања локалних производа |
| 7.3. раст обима производње и квалитета свих инпута домаћег порекла; | * Укупна количина произведених примарних пољопривредних производа |
| 7.6. унапређење система и промоција производа са ознакама квалитета; | * Брендирање и развој нових производа са ознакама гео порекла |
| 7.7. техничко-технолошко унапређење складишних и прерађивачких капацитета задруга с циљем производње препознатљивих задружних производа стандардног квалитета; | * Број новоформираних пољопривредних задруга * Бој задруга са изграђеним складишним капацитетима * Број задруга које прерађују примарне пољопривредне производе |
| **Приоритетно подручје 8.**  Развој тржишних ланаца и логистичке подршке сектору пољопривреде | 8.3. јачање мотивације произвођача за разним облицима удруживања; | * Број едукација из области удруживања пољопривредних произвођача * Број новоформираних асоцијација пољопривредних произвођача |
| 8.4. оснаживање капацитета задруга како би постале финансијски, тржишни и саветодавни сервис задругара; | * Број едукација за директоре и менаџере задруга * Број опремљених пословних простора задруга * Број ангажованих стручних сарадника задруга |
| **Приоритетно подручје 9.**  Заштита и унапређење животне средине и очување природних ресурса | 9.2. већа примена пољопривредних пракси (примена агротехничких мера и технологије) повољних по животну средину; | * Број организованих едукација о значају заштите животне средине * Број стручних пракси и едукативних посета примерима добре праксе у региону и ЕУ |
| 9.5. подизање свести о значају коришћења обновљивих извора енергије и производњи енергетских усева | * Број организованих едукација о значају коришћења обновљивих извора енергије * Укупна производња енергетских усева |
| **Приоритетно подручје 11.**  Диверзификација руралне економије и очување културне и природне баштине | 11.1. разноврснија понуда производа и услуга сеоских домаћинстава; | * Успостављање система директне продаје на ПГ * Број нових услуга у оквиру ПГ * Број производа у оквиру ПГ намењених тржишту * Број сертификованих старих и традиционалних заната |
| 11.2. развој руралног туризма; | * Број категоризованих сеоских туристичких домаћинстава и лежаја у оквиру домаћинстава * Укупан број гостију у сеоском туризму |
| 11.3. раст броја производа и услуга заснованих на локалном идентитету руралних средина; | * Брендирање локалних производа * Унапређење квалитета локалних производа * Развој занатских објеката за прераду пољопривредних производа |
| 11.4. заштита и очување културног наслеђа; | * Број културно-туристичких манифестација у руралним срединама * Број заштићених природних реткости (пејсажа), локалне архитектуре и других природних и културних вредности * Број промотивних активности и догађаја културног наслеђа руралних средина. |
| **Приоритетно подручје 12.**  Унапређење социјалне структуре и јачање социјалног капитала | 2.1. заустављање негативних демографских трендова у руралним подручјима; | * Број мера и активности реализованих на смањењу негативних демографских трендова у руралним срединама |
| 12.2. мобилисање локалних људских и социјалних потенцијала организовањем локалних акционих група и LEADER приступа; | * Број формираних ЛАГ-ова на територији ЛС * Број села укључених у ЛАГове * Број стратегија ЛАГова * Број реализованих пројеката у оквиру ЛАГова * Број организованих едукација за укључивање локалних актера у парнерство и управљање ЛАГовима. |
| 12.3. промовисање задружног организовања и укључивања задруга у локалне акционе групе; | * Број задруга из руралних средина укључених у ЛАГ-ове * Број едукација организованих у циљу формирања задруга у руралним срединама. |
| 12.4. јачање регионалне прекограничне сарадње за унапређење социо-економског развоја; | * Број партнерстава успостављених са институцијама и организацијама из региона и ЕУ. |
| 12.9. афирмација предузетништва жена и младих у руралним срединама; | * Број новотверних прерадних, занатских и услужних активности у руралним срединама * Број младих и жена носиоца пословних активности у руралним срединама * Број грантова подршке младима и женама у руралним срединама. |

1. **ПРЕПОРУКЕ ЗА ПЛАНИРАЊЕ МЕРА И АКТИВНОСТИ**

Предлози мера и активности за унапређење постојећег стања у пољопривреди и руралном развоју општине Смедеревска Паланка су:

* Успостављање кратких ланаца снабдевања локалним пољопривредним производима у циљу унапређење производње и конкурентности малих пољопривредних газдинстава;
* Успостављање система директне продаје на пољопривредним газдинствима;
* Унапређење система за наводњавање, са посебним освртом на електрификацију пољопривредних површина;
* Формирање приватно јавног партнерства на ЛЕАДЕР принципима (ЛАГ);
* Подршка удружењима кроз јачање институционалних и људских ресурса;
* Развој задруга пољопривредних произвођача;
* Подршка постојећим и формирање нових удружења жена у сеоским срединама;
* Диверсификација економских активности и развој нових туристичких производа у сеоским срединама;
* Унапређење виноградарства и производње вина;
* Развој сектора производње јаких алкохолних пића;
* Развој прераде на пољопривредним газдинствима (производња природних сокова, џемова, зимнице,...);
* Едукација пољопривредних произвођача из различитих сектора руралне економије;
* Улагање у заштиту од елементарнеих непогода;
* Успостављање локалног прогнозно-извештајног система (набавка и инсталација аутоматских метеоролошких станица и умрежавање са националним ПИС);
* Формирање мреже руралних центара у сеоским МЗ.

1. Просторни план општине Смедеревска Паланка [↑](#footnote-ref-1)
2. Просторни план општине Смедеревска Паланка [↑](#footnote-ref-2)
3. Просторни план општине Смедеревска Паланка [↑](#footnote-ref-3)
4. Просторни план општине Смедеревска Паланка [↑](#footnote-ref-4)
5. https://sdg.indikatori.rs/media/1544/izvestaj-o-napretku-u-ostvarivanju-ciljeva-odrzivog-razvoja-do-2030-godine-u-srbiji.pdf [↑](#footnote-ref-5)
6. https://sdg.indikatori.rs/media/1544/izvestaj-o-napretku-u-ostvarivanju-ciljeva-odrzivog-razvoja-do-2030-godine-u-srbiji.pdf [↑](#footnote-ref-6)
7. <https://sdg.indikatori.rs/sr-latn/area/zero-hunger/?subarea=SDGUN020601&indicator=020601IND01> [↑](#footnote-ref-7)